བརྡ་ཡིག༠༠༠༠༠༠༡༩༔ཆོས་ཉིད་ནམ་མཁའི་ཀློང་མཛོད་ལས༔སྐྲ་དང་བ་སྤུའི་དག་སྦྱོར་རྡོ་རྗེའི་གྲོང་འཕོ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔བརྡ་ཡིག༠༠༠༠༠༠༔རྣལ་འབྱོར་རལ་པའི་ལྕང་ལོ་ལ༔དག་སྦྱོར་རྡོ་རྗེའི་གྲོང་འཕོ་ནི༔ཨོཾ་ཨཱཿཧཱུྃ༔རང་ཉིད་པདྨ་འབྱུང་གནས་སྐུ་མདོག་པདྨ་རཱ་ག་ལྟར་དམར་ཞིང་འོད་དང་འོད་ཟེར་རབ་ཏུ་འབར་ཞིང་ཞི་མ་ཁྲོ་འཛུམ་གྱི་ཉམས་དང་ལྡན་པ༔ཕྱག་གཡས་པས་རྡོ་རྗེ་དང་༔གཡོན་པས་དབང་གི་ཞགས་པ་བསྣམས་པ༔ཁམས་གསུམ་དབང་དུ་སྡུད་ཅིང་སྲིད་གསུམ་ཟིལ་གྱིས་གནོན་པ༔ཞབས་གཉིས་རོལ་པའི་སྟབས་སུ་བཞུགས་པའི་སྐུ་སྨད་སྟག་གི་ལྤགས་པའི་ཤམ་ཐབས་གསོལ་ཞིང་༔རིན་པོ་ཆེ་དང་ཐོད་པའི་ཕྲེང་བའི་དོ་ཤལ་དང་སེ་རལ་ཁ་བྱས་པ༔རལ་པ་གནག་སྣུམ་གྱེན་དུ་བརྫེས་པའི་སྐྲ་ཤད་རྣམས་དཔའ་བོ་མཁའ་འགྲོ་དཀར་སེར་དམར་ལྗང་མཐིང་ནག་གྲི་ཐོད་བསྣམས་ནས་ཞབས་གཉིས་གར་སྟབས་ལིང་ལིང་བསྒྱུར་བའི་གནས་གསུམ་ལས་འོད་འཕྲོས་པས་སྐུ་གསུམ་དག་པའི་ཞིང་ནས་དཔའ་བོ་མཁའ་འགྲོ་རྟེན་དང་བརྟེན་པར་བཅས་པ་ཐམས་ཅད་སྤྱན་དྲངས་ཏེ་མཚོ་ལ་ཁ་ཆར་བབས་པ་ལྟར་དམ་ཚིག་པ་དང་གཉིས་སུ་མེད་པར་ཐིམ་པར་བསམ་ལ༔ཨོཾ་ཨཱཿཧཱུྃ་བཛྲ་གུ་རུ་དྷརྨ་ཀཱ་ཡ༔སམྦྷོ་ཀཱ་ཡ༔ནིརྨ་ཀཱ་ཡ༔བུདྡྷ་དྷརྨ་སངྒ་དཱེ་ཝ་ཌཱ་ཀི་ནཱི་བཾ་ཧ་རི་ནི་ས་བཛྲ་ས་མ་ཡ་ཛ་ཛཿཨ་ཝེ་ཤ་ཡ་ཨ་ཨཱཿལན་བདུན་བརྗོད༔ཨ་ཨཱཿཨི་ཨཱིཿསོགས་དབྱངས་རྣམས་ལན་བདུན་བརྗོད༔ཀ་ཁ་ག་གྷ་ང་༔སོགས་གསལ་བྱེད་ལན་བདུན༔རྟེན་འབྲེལ་སྙིང་པོ་ལན་བདུན་བརྗོད་མཐར༔ལྷ་རྣམས་འོད་དུ་ཞུ་ནས་སྐྲ་ཤད་རྣམ་པར་གྱུར་པ་འོད་དང་འོད་ཟེར་རབ་ཏུ་འབར་ཞིང་འཕྲོས་པས་སྣང་སྲིད་དག་པ་རབ་འབྱམས་ཀྱི་རོལ་པར་བསྒྱུར་བ་དང་༔བདག་ལུས་ཕུང་ཁམས་སྐྱེ་མཆེད་ཐམས་ཅད་ལན་ཚྭ་ཆུ་རུ་ཞུ་བ་བཞིན་དུ་ཡེ་ཤེས་སྒྱུ་མའི་སྐུ་འོད་ལུས་ཆུ་ཟླ་ལྟ་བུར་གྱུར་པར་བསྒོམ་ལ༔རྡོ་རྗེ་ཕུང་པོའི་གྲོང་ཁྱེར་གྱི༔བ་སྤུ་དཔའ་བོ་མཁའ་འགྲོ་རུ༔བསྒོམ་ཞིང་བསྙེན་སྔགས་བཟླ་བའི་ཚེ༔སོ་རྣམས་ཞི་ཁྲོའི་ལྷ་རུ་གསལ༔ལྕེ་དབང་རྒྱལ་བ་ཐམས་ཅད་ཀྱི༔གསང་སྔགས་རིག་སྔགས་གཟུངས་སྔགས་དང་༔སྙིང་པོ་བཅུད་དྲིལ་ངོ་བོར་དམིགས༔ཀུན་ཀྱང་བུང་བ་ཚང་ཞིག་ལྟར༔སྔགས་སྒྲ་འུར་ཆེམ་སྒྲོགས་པར་དམིགས༔དེ་ལྟར་གནད་དང་ལྡན་གྱུར་ན༔དངོས་གྲུབ་རྣམ་གཉིས་འབད་མེད་འགྲུབ༔ལྷར་གསལ་བ་ཡི་རྣལ་འབྱོར་གྱིས༔སྐྲ་དང་བ་སྤུ་བྲེག་མི་བྱ༔བྲེག་ན་ལྷ་ཁང་བཤིགས་དང་མཚུངས༔བརྟུལ་ཞུགས་སྤྱོད་པའི་རྣལ་འབྱོར་གྱིས༔དག་སྦྱོར་ལམ་ཁྱེར་ཟབ་མོ་གནད༔བར་ཆད་རྐྱེན་ངན་ངང་གིས་གྲོལ༔ས་མ་ཡ༔རྒྱ་རྒྱ་རྒྱ༔ཞེས་པ་འདི་རྣལ་འབྱོར་པ་རིག་འཛིན་རྒྱ་མཚོ་དང་ངག་དབང་ཕྲིན་ལས་གཉིས་ཀྱིས་བསྐུལ་ངོར་ཁྲག་འཐུང་བདུད་འཇོམས་རྡོ་རྗེས་སྨྲས་པ་ཡོངས་སུ་དགེ་བར་གྱུར་ཅིགསརྦ་མངྒ་ལཾ།དགེའོ།།།།